Jacopo Torriti

**Jacopo Torriti** bio je italijanski slikar i mozaičar aktivan u Rimu između 1270-1300  tokom kasnog duecenta. Bio je angažiran da dovrši neke od važnih umjetničkih radova u vjerskim objektima u Rimu i Asissiju. Spada među značajnije predstavnike rimske škole iz 13. vijeka, a zajedno sa Pietrom Cavallinijem i Filippom Rusutijem utjecao je na toskansko slikarstvo.

## Biografija i stvaralaštvo 
### Počeci 
Vrlo malo se zna o njegovoj biografiji, a njegov historijski identitet bio je nepoznanica sve do sredine 19. vijeka.
Iz njegovog autoportreta na mozaiku iz Bazilike svetog Ivana Lateranskog može se zaključiti da je bio franjevački fratar. Vjerovatno je rođen u Torrita di Siena, pod pretpostavkom da je njegovo ime ispravno protumačeno kao izvedenica iz Iacobus a Torrita.
Studirao je slikarstvo u Rimu, u bliskom kontaktu sa Pietrom Cavallinijem, čiji je bio učenik i potom njegov takmac. Međutim, Torriti je imao kontakte i sa Cimabueom, koji je bio u Rimu 1272. i sa kojim je sarađivao.
Njegovi slikarski počeci vjerovatno se vezuju za rane 1290-e kada je bio u timu slikara (zajedno sa Filippom Rusutijem) na čelu sa Cavallinijem, kom prilikom je učestvovao u slikanju ciklusa od 34 freske iz historije Starog i Novog zavjeta, na sjevernom transeptu Donje crkve u Bazilici svetog Franje Asiškog.

Na jednoj strani prostora najbližeg oltaru, naslikao je freske "Stvaranje Adama" (od kojeg je sačuvana i sinopija sa svečanim licem Isusa) i "Gradnja Noeve arke". U drugom prostoru naslikao je scene: "Stvaranje Eve" i "Prvobitni grijeh", "Žrtvovanje Isaka" i "Abraham i anđeli". Na suprotnoj strani urađene su scene "Navještenja" i "Vjenčanja u Kani". U ovim djelima, "rimski" stil uočljiv je kroz izraženiji utjecaj klasičnih i ranokršćanskih modela sa svečanim dvorskim figurama visoko profinjenog ukusa. Međutim, upravo zahvaljujući njihovoj stilskoj sličnosti s mozaicima iz Bazilike svete Marije Velike ove freske pripisane su Torritiju.

## Galerija 

Datoteka:Jacopo Torriti - Creation of the World - WGA23028.jpg|"Stvaranje svijeta"
Datoteka:Jacopo torriti, costruzione dell'arca, basilica superiore di San francesco.jpg|"Izgradnja Noeve arke"
Datoteka:Jacopo torriti, le nozze di cana, basilica superiore di San francesco.jpg|"Vjenčanje u Kani"
Datoteka:Jacopo Torriti - Deesis - WGA23027.jpg|"Deisis" 
Datoteka:Jacopo Torriti Pancreator.png|"Lice Isusa" (Pantokratora), sinopija iz scene "Stvaranja Adama", Gornja bazilika svetog Franje, Assisi

### Bazilika svetog Ivana Lateranskog 
thumb|300px|desno|"Mozaik u Bazilici svetog Ivana Lateranskog
Godine 1291. njegovo prvo potvrđeno veće djelo u Rimu bio je mozaik na apsidi Bazilike svetog Ivana Lateranskog. Zanimljivost je da je izradu ovog mozaika naručio prvi franjevački papa Nikola IV i to na mjestu starog mozaika iz 5. vijeka. 
Ikonografija kompozicije i dalje je snažno povezana s ranom hrišćanskom umjetnošću, možda zato što je inspirirana ranijim mozaičkim ukrasom. Pri izradi ovog mozaika Torriti je imao pomoć franjevačkog fratra i mozaičra, Jacopa di Camerina.

Apsidalni mozaik prikazuje na vrhu lice Isusovo, koje se prema predanju čudesno pojavilo svetom Ivanu Lateranskom, a ispod njega golubicu koja predstavlja svetog Duha. Ruka Stvoritelja vjerovatno je prvobitno bila predstavljena iznad Isusovog lica, kako bi sačinjavala sveto Trojstvo. Umjesto toga, naslikan je arapski feniks, srednjovjekovni simbol besmrtnosti. 
Sva milost Trojstva otkrivena je u draguljima optočenom križu ispod, koji izgleda kao da je obavijen svjetlošću koja postaje voda. 
U srednjem dijelu mozaika prikazan je Mistični križ u čijem podnožju se nalazi nebeska planina iz koje izvire voda, podijeljena u četiri rijeke, podsjećajući na plodnost obećanu u Knjizi postanka i ostvarenu u nebeskom Jerusalemu. 
Dva jelena piju iz vode, zajedno s velikim brojem stvorenja koja crpe život iz Trojstva objavljenog na križu. Ukratko, to je cijela Crkva, sakrament čovječanstva, koja pije iz izvora života. Crkva je također predstavljena draguljima ukrašenim zidom nebeskog Jerusalema, kojeg štiti arhanđeo Mihael koji je pod križem.
Ovo djelo uklonjeno je tokom renoviranja bazilike 1883-84. i naknadno je prebačen u novu apsodu; u suštini danas je to samo rekonstrukcija s kraja 19. vijeka.
Mozaik iz ove bazilike je prvo djelo koje je Torriti potpisao, zajedno s njegovim autoportretom.

### Bazilika svete Marije Velike 
thumb|350px|desno|"Krunisanje svete Marije", Bazilika svete Marije Velike, Rim, 1295-96
Nakon toga uslijedila je još jedna narudžba pape Nikole IV za izradu mozaika u apsidi Bazilike svete Marije Velike,da zamijeni mozaike postavljene u 5. vijeku kada je baziliku dao da se sagradi papa Siksto III.
Izradu ovog ciklusa mozaika nakon smrti pape finansirali su i nadgledali kardinali Giacomo i Pietro Colonna.
U tu svrhu, Torriti je pripremio crteže za mozaike čija je glavna tema bila "Krunidba Djevice" i pet scena o životu svete Marije (1295-1296). 
Mozaici su podijeljeni u dva dijela, a u središtu gornjeg, mnogo većeg dijela, nalazi se glavna scena u kojoj Isus sjedi sa svetom Marijom okruženi mnoštvom anđela. Dijele kraljevsko prijestolje i sjede na grimiznom jastuku, a noge im počivaju na dva taburea.
Nedavna otkrića ili restauracije fresaka i ciklusa fresaka u Rimu proširila su umjetnički pejzaž u kojem je Jacopo Torriti radio. Pripisuje mu se i nedavno otkrivena freska koja prikazuje Madonu na prijestolju sa svecima i donatorom, a nalazi se u kapeli Santa Rosa da Viterbo u Bazilici Santa Maria in Aracoeli. Iako je Torriti stilski vrlo sličan Pietru Cavalliniju i njegovoj školi, njegovo ime spomenuto je kada su freske koje prikazuju scene mučeništva svetaca u kapeli Sancta Sanctorum (u Lateranskoj palači) ponovo izložene nakon restauracije. Sugerirano je da je on također direktno dao doprinos pri izradi ciklusa fresaka koje prikazuju alegorije poroka i vrlina, mjeseci, svetaca mučenika i druge scene otkrivene u Gotičkoj dvorani Bazilike Četiri okrunjena sveca (Basilica dei Santi Quattro Coronati).

Još jedna freska koja se pripisuje Jacopu Torritiju je "Sveta Lucija", a nalazi se u Muzeju Grenoble u Francuskoj. To je zavjetno djelo koje je naručila Angela Cerroni, a prikazana je u donjem lijevom uglu panela.

## Galerija 

Datoteka:Jacopo torriti, cristo bambino, frammento, XIII sec.JPG|"Mali Isus" (detalj), mozaik s nadgrobnog spomenika pape Bonifacija VIII, dimenzije 52,5 x 43, 2&nbsp;cm, Puškinov muzej, oko 1300.
Datoteka:Cavallini fresco - Aracoeli - antmoose - cropped.jpg|"Madona s djetetom i svecima", Bazilika Santa Maria in Aracoeli
Datoteka:WikiconvFR 2018 - Photo du musée 002 (cropped).jpg|"Sveta Lucija", dimenzije 170 x 64&nbsp;cm, Muzej u Grenoblu, Francuska

## Literatura 
* Petersen, Mark R., "Jacopo Torriti: Critical Study and Catalogue Raisonné" (Doctoral Dissertation, University of Virginia, 1989).
* Petersen, Mark R., "In Cor Descendit: The Motif of the Heavenly Jerusalem at San Giovanni in Laterano in Rome," Source: Notes in the History of Art (Vol. XI, No. 1, Fall 1991), pp.&nbsp;1–5.

## Reference 
Kategorija:Biografije, Rim
Kategorija:Italijanski slikari
Kategorija:Slikari gotike